Title: Príloha č
Author: vladimir.blaho
Last saved by: Halčínová Janka
Company: Infovek

Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Janka Halčínová
Pracovisko:                         	OOPVZ SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ/C1

2. Zahraničná pracovná cesta:

Štát:                                     	Česká republika
Mesto:                                 	Praha
Vykonaná v dňoch:             	21.05.-23.05.2014
Prijímajúca organizácia:    	Európska komisia a Ministerstvo pro místní rozvoj ČR
Účel cesty:                   	Účasť na riadnom zasadnutí pracovnej skupiny INFORM Network
Spôsob financovania:          	Vreckové, stravné, cestovné a ubytovanie hradilo MŠVVaŠ SR.

3. Rámcový program pobytu:

Zasadnutie pracovnej skupiny pre informovanie a publicitu INFORM zorganizovalo DG Regional Policy EK (DG REGIO) v spolupráci s Ministerstvom pro místní rozvoj ČR. Stretnutie pracovnej skupiny  INFORM bolo zamerané na predstavenie zámerov nových pravidiel v oblasti informovania a publicity zo strany EK a popísanie a zhodnotenie osvedčených postupov používaných v rámci informovania a publicity vo vzťahu k verejnosti v rámci zhodnotenia súčasného programového obdobia a zároveň prípravy nového programového obdobia 2014-2020. Ďalej boli odprezentované príklady dobrej praxe z viacerých členských štátov EÚ.
Stretnutie pracovnej skupiny pozostávalo z prezentácií prednášajúcich a diskusií.

Stručný program:

Streda 21.05.2014
		
14:00	Odchod z Bratislavy
18:00	Príchod do Prahy

Štvrtok 22.05.2014
	
9:00	Začiatok zasadnutia
9:00 – 18:00	Plenárne rokovanie PS INFORM

Piatok 23.05.2014
	
9:00	Začiatok zasadnutia
9:00 – 14:30	Plenárne rokovanie PS INFORM
14:30 – 17:00	Návšteva projektu 
17:00 	Ukončenie rokovania
	Odchod, príchod na Slovensko

4. Stručný priebeh rokovaní:

Prvý deň zasadnutia pracovnej skupiny (22.5.2014)

Zasadnutie pracovnej skupiny pre informovanie a publicitu INFORM zorganizovalo DG Regional Policy. Zasadnutie viedla Ana-Paula Laissy, vedúca oddelenia pre komunikáciu DG REGIO.

Ešte pred zasadnutím boli členom pracovnej skupiny v elektronickej forme distribuované podklady pre tvorbu metodického materiálu „Communication Wiki“ – ide o „živý“ dokument tvorený členmi pracovnej skupiny INFORM pre ich internú potrebu a zdieľanie skúseností (nejde o oficiálny dokument EK). V rámci zasadnutia pokračovali aj práce na tomto dokumente (predovšetkým v kapitole zameranej na hodnotenie). Dokument v elektronickej podobe je zverejnený a aktualizovaný v rámci skupiny INFORM Regio Network na sieti yammer.

V úvode p. Laissy podtrhla veľké komunikačné možnosti a zodpovednosti, ktoré pred nami ležia v spojitosti s prijatím partnerských dohôd pre programové obdobie 2014-2020 (prijatie PD pre SK sa očakáva medzi prvými) a zároveň zverejňovanie dosiahnutých výsledkov v rámci súčasného programového obdobia 2007-2013. predchádzajúceho finančného obdobia. P. Laissy sa dotkla aj nových povinností manažérov pre informovanie a publicitu na národnej úrovni (pre SK je to zástupca CKO), konkrétne ide portál politiky súdržnosti a koordináciu siete komunikátorov fondov.
	P. Laissy sa takisto dotkla vývoja počnúc od konferencie Telling the Story ako prvého eventu organizovaného v rámci všetkých fondov EŚIF. Keďže jedným z cieľov podujatia bola aj úzka spolupráca na komunikačných aktivitách naprieč EŠIF, EK uvažuje o spoločných komunikačných aktivitách v rámci prijímania partnerských dohôd a takisto o spoločnom EŠIF portáli na sídle europa.eu.

Nasledovala diskusia zameraná na zlepšenie spolupráce v rámci nového obdobia 2014-2020. 
V jej rámci poskytli účastníci zoskupení v menších skupinách krátky prehľad o stave pripravenosti portálu novej politiky súdržnosti/jednej internetovej stránke politiky súdržnosti, ako sa požaduje v zmysle nariadenia o spoločných ustanoveniach (EÚ č 1303/2013). Mnoho členských štátov na tom stále pracuje, v najlepšom prípade sa predpokladá ísť "live" od júla alebo v septembri 2014. Niektoré členské štáty (Poľsko, Fínsko), vykonali úpravu svojich internetových stránok, vrátane využívania viacerých nových zaujímavých funkcií. 
Informáciu o spustení národného portálu (vrátane informácie, či bude prepojený na všetky EŠIF) má MIP na národnej úrovni poskytnúť EK prostredníctvom platformy INFORM na sieti yammer.

Výsledok práce skupiny: 

V diskusii v skupinkách boli špecifikované tri hlavné otázky/výzvy:
1) Komunikačný tréning – ako majú byť organizované komunikačné školenia pre členom networku? Veľa komunikačných dôstojníkov čelí rovnakým výzvam a majú podobné potreby. Diskusiu k tejto otázke bude v rámci platformy yammer viesť Sandra Chaignon (Francúzsko).
2) Spoločné komunikačné činnostiv rámci siete INFORM - aké činnosti by sa mohli vykonávať spoločne a súčasne naprieč všetkými/viacerými členskými štátmi/regiónmi ? Odzneli prvotné námety ako napr. sústredené aktivity počas týždňa okolo 9. mája napr. dni OPEN DAYS (so spoločným logom?); alebo spoločné kampane pri spustení programov. Judit Szűcs (Maďarsko) a Marianne Schramm (Holandsko) sa podujali dobrovoľne koordinovať ďalšiu výmenu názorov. 
3) Komunikačná stratégia - komunikačné stratégie sú zvyčajne pripravené na vnútroštátnej alebo regionálnej úrovni a nie sú zdieľané s ostatnými členmi siete. Mnohí účastníci však považujú za prínosné,  ak by sa mohli preskúmať, resp. spoločne vypracovať komunikačné stratégie. Za koordináciu úvah o takýchto procesoch budú zodpovední Kateřina Doležalová (ČR) a Peter Malec (Slovenská republika).
Členovia skupiny boli takisto vyzvaní k intenzívnejšej aktivite na sociálnej sieti yammer v rámci skupiny INFORM network group. 

	Zástupkyňa DG REGIO takisto informovala o nových komunikačných nástrojoch, ako je animovaný videoklip vysvetľujúci politiku súdržnosti 2014-2020 či komiks "Partneri“ obsahujúci príbehy postavené na výsledkoch reálnych projektov.Videoklip bude čoskoro k dispozícii vo všetkých jazykoch, komiks je momentálne k dispozícii v EN, FR a NL. EK podporuje metódy dobrej praxe z programového obdobia 2007-2013: zverejňovanie zoznamu prijímateľov/projektov, on-line komunikáciu či organizovanie aktivít typu „Open Days“ na zviditeľňovanie projektov.

Zástupkyňa ČR Kateřina Doleželová vo svojom vystúpení predstavila niektoré prebiehajúce práce v oblasti komunikácie  v Českej republike: metodické pokyny pre riadiace orgány; tvorba časti systému riadenia pre informovanie a publicitu (vrátane návrhu sankcií za nedodržiavanie stanovených pravidiel), tvorba jednej spoločnej komunikačnej stratégie pre všetky programy EŠIF v ČR. Prezentovala aj významné zníženie v počte log. V ČR boli zároveň vymedzené aj tri hlavné ukazovatele výsledkov.

Zástupca EK Peter Fischer následne prezentoval výsledky prieskumu Eurobarometer „Citizens’ awareness and perceptions of EU regional policy“ zameraného na regionálnu politiku, konkrétne sa zameriaval na informovanie o špecifických zoznamoch informácií (fact sheet) o jednotlivých krajinách vrátane informácií o tom, aké metódy komunikácie o regionálnej politike EÚ preferujú občania tej-ktorej krajiny. P. Fischer vyzval účastníkov stretnutia k tomu, aby využili tieto zistenia pri tvorbe komunikačných stratégií.                                               Link: http://ec.europa.eu/public_opinion/archives/flash_arch_390_375_en.htm, prieskum č.                         384).384)

	Zástupca EK Tony Lockett predstavil komunikačné priority DG REGIO, ktoré zahŕňajú konkrétne zameranie sa na krajiny s nižšou úrovňou informovanosti či menej pozitívne vnímanie regionálnej politiky EÚ. Vyzval členov siete, aby zvážila koordináciu (strategickej) komunikácie v rámci celej EÚ. 

	V ďalšom bode rokovania boli účastníci vyzvaní, aby prezentovali stav prác na komunikačnej stratégii na obdobie 2014-2020. Väčšina členských krajín informovala o tom, že sa nachádzajú v úvodných štádiách prípravy tejto stratégie – v tejto chvíli majú stratégie sfinalizované iba Estónsko, Maďarsko, Holandska a Sasko ako spolková krajina v rámci Nemecka.

	Členovia pracovnej skupiny následne v malých skupinách diskutovali o tom, akým najčastejším výzvam čelia/čelili pri tvorbe komunikačnej stratégie. Medzi tieto výzvy patrili:
i.	Zdroje - personálne obsadenie a rozpočet; 
ii.	Posolstvo - vypracovanie a realizáciu jednoduchého, ale presvedčivého posolstva stratégie;
iii.	Externé vplyvy – vysporiadavanie sa s politickými, administratívnymi a ekonomickými faktormi;
iv.	Vyrovnávanie sa s rozmanitosťou - rôzne regióny, programy a fondy; 
v.	Ukazovatele - výber tých správnych indikátorov.

V programe nasledoval blok paralelných workshopov – účastníčka ZPC sa zúčastnila workshopu „New funding opportunities 2014-2020: after the programme launch, what? Getting the message out to specific target groups / potential beneficiaries“ zameraného na zacielenie posolstva regionálnej politiky EÚ na konkrétne a podstatné cieľové skupiny. Workshop sa venoval tomu, ako a ktorými spôsobmi môže každý orgán zapojený do implementácie čo najefektívnejšie zvýšiť povedomie o programoch a jeho prioritách vrátane nových možností financovania a nových pravidiel. 

Dorota Milska z Poľska prezentovala interaktívnu súťaž „Project Lodzkie“ realizovanú prostredníctvom Facebooku. Túto súťaž realizoval región Lodzkie od februára do apríla 2014 a cieľom bolo zvýšiť povedomie o projektoch spolufinancovaných zo zdrojov EÚ – metódami bolo napríklad publikovať vtipné a zaujímave fotografie z projektov a kladenie otázok (napr. typu „Nájdi rozdiely pred a po implementácii projektu“, „Nájdi, čo nepatrí na obrázok“ atď.). Ako ceny boli použité propagačné predmety v rámci regionálneho operačného programu Lodzkie. Výhodami kvízu bolo to, že bol relatívne lacný a zaujímavý, ľudí z regiónu zaujal a súťažili vo veľkých počtoch (t.j. zámer sa dosiahol). Výstupy z kvízu je takisto možné použiť pri nastavovaní ďalších komunikačných aktivít. Nevýhodou bola časová náročnosť (interaktívne prostredie Facebooku si vyžaduje rýchle reakcie), pričom kvízu sa venovala 1 osoba popri inej agende.

	Účastníci workshopu sa následne rozdelili do 4 skupiniek a diskutovali o príkladoch najlepších komunikačných aktivít zo svojej krajiny. Najlepšie nápady boli následne predstavené celému workshopu – zástupcovia Slovenska predstavili aktivity spojené s projektom „Košice - hlavné mesto kultúry“. Zaujímavý bol námet z Holandska – organizujú sa verejné stretnutia, na ktorých sú potenciálni prijímatelia vyzvaní, aby predstavili obsah a zámer svojho projektu v časovom limite 5 – 10 minút. Zúčastnená verejnosť následne hlasuje o najzaujímavejšom projekte – víťazný projekt získava konzultačné stretnutie, na ktorom mu zástupcovia implementačných štruktúr pomôžu lepšie rozvinúť projektový návrh.

	Účastníci workshopu definovali tieto prvky ako tie, ktoré by mohli priniesť úspech komunikačným kampaniam:
i.	kombinácia "zábavy" a "vážneho", využiť populárne a dobre zavedené formáty, predovšetkým súťažné (napr. televízne relácie, rozhlasové programy, sociálne médiá, súťaže atď.); 
ii.	Identifikovať špecifické cieľové skupiny a snaží sa zapojiť ich nenútenou formou - zapojiť do aktivít spoločenskou a otvorenou formou;
iii.	Je potrebné špecifikovať kampaň, nie je možné a ani prínosné zachytiť každého;
iv.	Je dobré experimentovať, hľadať nové spôsoby komunikácie a byť kreatívny; 
v.	Obmedzený rozpočet nie je dostatočnou výhovorkou za nekomunikáciu, treba hľadať finančne nenáročné spôsoby;
vi.	Je potrebné stanoviť si (vhodné) merateľné ukazovatele. 

Druhý deň zasadnutia pracovnej skupiny (23.5.2014)

	Zasadnutie pracovnej skupiny pokračovalo plenárnym stretnutím, v rámci ktorého odznelo zhrnutie výstupov z workshopov z predchádzajúceho dňa. 

	Zástupca EK Matteo Salvai prezentoval spustenie nového ročníka fotografickej súťaže „Europe in My Region photo competition“. Zapojenie sa je možné do 25.8.2014 a oprávnený je akýkoľvek projekt spolufinancovaný z EÚ zdrojov a zároveň realizovaný v rámci EÚ (podmienkou je, že fotografie musia obsahovať odkaz na spolufinancovanie zo zdrojov EÚ (znak EÚ, príp. odkaz na fond – napr. billboard, pamätná doska alebo plagát). Členovia pracovnej skupiny boli požiadaní o pomoc pri informovaní o súťaži prostredníctvom svojich relevantných informačných kanálov.
	Zástupca EK P: Fischer ohlásil spustenie ocenení „European Public Communication Award 2014“ určené pre verejný sektor a vyzval členov siete, aby sa zapojili (link: www.cor.europa.eu/europcom)

Nasledoval ďalší blok paralelných workshopov. Účastníčka ZPC sa zúčastnila workshopu „Hello, does anybody care about EU Regional policy? Competitions as an interesting way to engage your audience“ zameraného na možnosti zvýšenia záujmu verejnosti o regionálnu politiku EÚ prostredníctvom súťaží. 

V úvode vystúpila Hana Císařová z ČR a predstavila súťaž "Vytvorte si svoj ​​vlastný projekt" zameranú na českých študentov. Cieľom súťaže bolo  podporiť výchovu novú generáciu možných budúcich príjemcov, aktivizovať učiteľov ako multiplikátory, zvýšiť účasť škôl v relevantných operačných programoch a vytvorenie nových projektových námetov, ktoré by prípadne mohli byť následne realizovateľné. Úlohy pre malé tímy študentov stredných škôl spočívali v prieskume potrieb a možností a následne vo vypracovaní zjednodušenej žiadosti o grant. Pri tom im boli nápomocní pracovníci informačných centier EÚ, brožúra a on-line zdroje, ako aj priamy kontakt s Ministerstvom pro místní rozvoj ČR. 
Súťaž bola zverejnená prostredníctvom rozhlasových spotov a direct mailingu na všetkých 1339 stredných škôl v ČR – výsledkom bolo podanie 40 podanie žiadostí o grant v prvom roku a 53 v roku 2013. Víťazný tím dostal prenosné počítače typu ultrabook pre každého študenta a ďalšie ceny vrátane tabletov, e-čítačiek a cestovných sprievodcov. Medzi kľúčové ponaučenia zo súťaže patria: sústrediť propagačné úsilie na september a október (začiatok školského roku), komunikovať priamo s učiteľmi, odmeniť každý podaný projektový návrh a byť dostatočne flexibilní k zmenám v priebehu súťaže.
 
Zástupca Litvy Akvile Zirguleviciute prezentoval fotografickú súťaž "10 rokov v EÚ - pred a po“, ktorá bola súčasťou súčasťou dvojročnej kampane "Občania", cieľom ktorej bolo zvýšiť transparentnosť využívania finančných prostriedkov EÚ v krajine prostredníctvom výzvy pre občanov k aktivite, záujmu, kladeniu otázok a získavaniu odpovedí. Súťaž bola organizovaná v priebehu štyroch týždňov prostredníctvom on-line propagácie na rôznych kanáloch vrátane Facebooku. Do súťaže sa prihlásilo 350 fotografických sád. Víťazi boli odmenení výletom do Bruselu, fotoaparátmi a knihami. Pri vyhodnocovaní kampane výsledky udávali, že kampaň zachytilo 70 % litovskej populácie, 25 % populácie udávalo zvýšenie informovanosti o fondoch EÚ a 20 % si vylepšilo obraz o fondoch EÚ.

Účastníci workshopu sa v následnej diskusii zhodli na tom, že  súťaže sú zaujímavým informačným prostriedkom, keďže vedia relatívne nízkonákladovým spôsobom osloviť a  zapojiť širšie publikum. Takisto umožňujú priamu interakciu s účastníkmi a v ich rámci je možné dosiahnuť aj viacero cieľov (nemajú len charakter „osvety“). Ako hovoria skúsenosti, jedným z dôležitých praktických aspektov je dobrá voľba vhodných a užitočných) cien (vrátane transparentného obstarania týchto cien, napr. aj v rámci zmluvy na obstaranie súťaží ako celkového balíka).

V závere rokovania zástupkyňa EK  p. Laissy informovala o dátume konania najbližšieho zasadnutia pracovnej skupiny INFORM: 2.-3.12.2014 v Bruseli

Zasadnutie pracovnej skupiny INFORM bolo ukončené prehliadkou projektu – účastníci zasadnutia navštívili Centrum polymerních materiálů a technologií Otty Wichterle, ktoré bolo zrekonštruované zo zdrojov ERDF. 

5. Odporúčané závery:

Využiť nadobudnuté poznatky pri čo najefektívnejšom a najadresnejšom poskytovaní informácií širokej verejnosti o možnostiach ponúkaných OP Ľudské zdroje (2014-2020).
Z:   SŠFEÚ                                                                                           T: priebežne  
                                 
6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníčky ZPC Mgr. Janky Halčínovej. Správa zo ZPC je zverejnená na internetovej stránke MŠVVaŠ SR a v rámci odboru pre operačný program Vzdelávanie je správa zverejnená v rámci zdieľaného adresára odboru. 

7.   Osobitne vyhodnotený očakávaný prínos ZPC

Osobitným prínosom je zdieľanie informácií, poznatkov a skúseností z praxe jednotlivých členských štátov EÚ, skúsenosti ktorých môže MŠVVaŠ SR ako riadiaci orgán pre OP Vzdelávanie a sprostredkovateľský orgán pod riadiacim orgánom pre OP Ľudské zdroje využiť pri poskytovaní čo najkomplexnejších a najadresnejších informácii o oboch operačných programoch. 

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade odboru pre OPV.

Súhlasím so zverejnením správy na internete.

Správu vypracoval: 

Mgr. Janka Halčínová

So správou súhlasí: 

Mgr. Veronika Paľková, R OOPVZ 

Správu schválil: 

Ing. Peter Viglaš, generálny riaditeľ

Trieda dôvernosti: Verejné